钦定古今图书集成/方舆汇编/职方典/第1125卷 > 《西山》〈并序〉前人
## 钦定古今图书集成/方舆汇编/职方典/第1125卷 > 《西山》〈并序〉前人

嘉祐中，翰林学士承旨邓公圣求为武昌令，常游寒溪西山，山中人至今能言之。轼谪居黄冈，与武昌相望，亦常往来溪山间。元祐元年十一月二十九日，考试馆职，与圣求会宿玉堂，偶话旧事。圣求尝作《元次山洼樽铭》，刻之岩石，因为此诗，请圣求同赋，当以遗邑人，使刻之铭侧。

“春江缘涨葡萄醅，武昌官柳知谁栽。忆从樊口载春
酒，步上西山寻野梅。西山一上十五里，风驾两腋飞
崔嵬。同游困卧九曲岭，褰衣独到吴王台。中原北望
在何许，但见落日低黄埃。归来解剑亭前路，苍崖半
入云涛堆。”浪翁醉去今安在？石白杯饮无樽罍。尔来
古意谁复嗣？公有妙语留山隈。至今好事除草棘，常
恐野火烧苍苔。当时相望不可见，玉堂正对金鸾开。
岂知白首同夜直，卧看椽烛高花摧。江边好梦忽惊
断，铜环玉锁鸣春雷。山人怅望猿鹤怨，江湖水生鸿
雁来。愿公作诗寄父老，往和万壑松风哀。